《台城路 冬夜寄绚华、抱珠两妹》
清代·俞庆曾

北风昨夜催寒紧，罗衾梦中凉透。压线光阴，怀人情绪，无语但透双袖。

眉痕低皱。怜蠋冷虚帏，霜浓短牖。何处难堪，一尊薄酒初醒后。

背灯自知影瘦。望白云亲舍，故园回首。逝水年华，转蓬身世，又到岁阑时候。

玉龙正斗。看枝北枝南，柳花飞骤。日暮天寒，无奈乡心暗逗。

作者简介：俞庆曾，字吉初，号琴愔，德清人。上元光绪戊子举人宗舜年继室。有《绣墨轩遗稿》。